paragraph_text: Calvin Cordozar Broadus, Jr. (Long Beach, Kalifornija, SAD, 20. listopada 1971.), bolje poznat po svom umjetničkom imenu Snoop Dogg (ranije poznat kao Snoop Doggy Dogg, a koristio je i ime Snoop Lion), američki je reper, pjevač, glazbeni producent, glumac i tekstopisac. Snoop Dogg je poznat kao MC na hip hop Zapadnoj sceni i jedan od najvidljivijih Dr. Dreovih suradnika. U srednjoj školi je bio član bande Crips. Ubrzo nakon mature, uhićen je za posjedovanje kokaina te je proveo šest mjeseci u zatvoru. Godine 1991. snimio je svoj demoalbum Over the Counter koji nikada nije objavljen u više primjeraka, te se nije mogao prodavati u javnim trgovinama. Njegova glazbena karijera započela je 1992. godine kada ga je uočio Dr. Dre. Gostovao je na nekoliko Dreovih pjesama s albuma The Chronic, te na pjesmi "Deep Cover" koja je glavna melodija u istoimenom filmu.